GiliGold/VAD_KnessetCorpus huggingface dataset:
שלמה בניזרי: אני מצטער שהיא לא נמצאת פה.
שלמה בניזרי: תפנו אליה בקטע הזה.
שלמה בניזרי: בדיון שיתקיים ביום ראשון היא תצטרך להביא את ההצעות הנוספות שלה.
שלמה בניזרי: התכנית שלנו עוסקת גם בצמצום העובדים הזרים בצורה מאסיבית ביותר, וזאת כתשובה לשאלתו של חבר הכנסת אילן גילאון.
אילן גילאון: איך אתם מצמצמים את מספר העובדים הזרים?
דוד טל: אל תפריע.
דוד טל: תקבל את רשות הדיבור לאחר מכן, אם תרצה.
אילן גילאון: יש פה רומנים.
קריאה: אנחנו לא זרים?
קריאה: אנחנו זרים שעושים צבא.
קריאה: הם לא עושים צבא.
שלמה בניזרי: רבותיי, המסר הובן.
שלמה בניזרי: אם אתם רוצים לעשות מעשה ליצנות, או לעשות צחוק – אז חבל על הזמן.
שלמה בניזרי: אתם אנשים מבוגרים ואתם עוברים כל גבול.
שלמה בניזרי: תסלחו לי שאני אומר לכם את הדברים.
אילן גילאון: אנחנו עוברים כל גבול?
שלמה בניזרי: כן, אתם עוברים כל גבול.
שלמה בניזרי: יש דרך ארץ מסויימת.
אילן גילאון: במה אני עובר כל גבול?
אילן גילאון: כתבתי לך מכתבים ואפילו לא ענית לי.
דוד טל: חבר הכנסת גילאון, עוד מעט תקבל את רשות הדיבור.
אילן גילאון: אבל הוא אמר שעברתי את הגבול.
אילן גילאון: עכשיו תן לי לענות לו.
דוד טל: תוכל לענות לו אחר-כך.
שלמה בניזרי: אתן לך לענות לי.
שלמה בניזרי: תראה, אם מישהו עומד מהצד ומסתכל עליכם – זו לא דרך ארץ.
שלמה בניזרי: אני מבין את התיסכול ואת הכאב שלכם.
שלמה בניזרי: אני מגיע גם לסוגייה של עכו ותראו מה יש לי להגיד על הסוגייה הזאת.
שלמה בניזרי: הסוגייה של העובדים הזרים מתחלקת לשניים: האחד – העובדים הזרים החוקיים; השני – העובדים הזרים הבלתי-חוקיים.
שלמה בניזרי: לגבי העובדים הזרים החוקיים – הצלחנו לבלום את המספר.
שלמה בניזרי: כשנכנסתי למשרד מצאתי שיש כמעט 100,000 עובדים זרים חוקיים.
שלמה בניזרי: היום המספר נעצר.
שלמה בניזרי: אם הייתי נותן למספר העובדים הזה לעלות באותו קצב שהיה קודם אצל השר הקודם, היינו מגיעים היום ל-130,000-140,000 עובדים זרים חוקיים.
שלמה בניזרי: היום זה נבלם.
שלמה בניזרי: אני גם לא יכול לחרוג מהכמות, מכיוון שהממשלה קבעה הקצאות.
שלמה בניזרי: לענף הבניין יש הקצאה של 45,000 עובדים זרים.
שלמה בניזרי: בוא ותראה באיזה לחצים אני עומד בתחום הזה ואני לא מוכן בשום אופן להגדיל את המספר.
שלמה בניזרי: יעידו על כך פה כל החברים.
שלמה בניזרי: לגבי החקלאות – לא היתה ברירה, הקצאנו עד 22,000 עובדים, וכל זה בגלל הסגר ובגלל שאין עובדים פלשתינאים.
שלמה בניזרי: לגבי התחום הסיעודי – המספר הגיע ל-30,000 עובדים זרים.
שלמה בניזרי: אמנם היום החמרנו יותר את הקריטריונים, אבל אני לא יכול למנוע מאנשים העסקת עובדים זרים בתחום הסיעודי.
שלמה בניזרי: בתעשייה יש כ-4,000-5,000 עובדים זרים.
שלמה בניזרי: בסך הכל מגיעים לכ-100,000 עובדים זרים חוקיים.
שלמה בניזרי: הבעיה שלי היא שבמסגרת העובדים הלא-חוקיים יש כ-150,000 עובדים שאנחנו רוצים להוציא אותם.
שלמה בניזרי: אבל העניין הזה לא נמצא כל-כך בידיים שלי.
שלמה בניזרי: אני יכול רק להטיל קנסות מינהליים על המעסיקים.
שלמה בניזרי: אבל מי שאמור לגרש עובדים זרים זו המשטרה ועד היום המשטרה לא שיתפה איתי פעולה.
שלמה בניזרי: בשבוע שעבר לאחר שאיימתי עליהם, עם ראש הממשלה, שאקח את כל ה-40 מיליון שקל, את ה-47 תקנים ועוד מקומות בבתי המעצר, המשטרה התעוררה עכשיו.
שלמה בניזרי: הם באו והודיעו לי שהם ישתפו פעולה ויתחילו להוציא מהארץ בצורה מאסיבית יותר עובדים זרים לא-חוקיים.
שלמה בניזרי: כלומר, נושא העובדים הזרים לא מצוי רק בידיים שלי.
שלמה בניזרי: לגבי מה שמצוי בידיים שלי מבחינת ההיתרים – אצלי יש גבול וזה גבול בל יעבור.
שלמה בניזרי: לא אתן להגדיל את המכסה אף לא בעובד אחד יותר.
שלמה בניזרי: אעשה ככל שניתן כדי לצמצם.
שלמה בניזרי: מה עשיתי בזמן האחרון?
שלמה בניזרי: אתן דוגמא.
שלמה בניזרי: במגדל העמק ישנה חברת "סמי-קונדקטור".
שלמה בניזרי: פנו אלינו מהחברה וביקשו אישור ל-600 עובדים זרים.
שלמה בניזרי: מיד עשינו ירידי עבודה והכנסנו לעבודה כ-400 ישראלים, שאמורים להתחיל לעבוד שם בזמן הקרוב.
שלמה בניזרי: אני הולך מפה לכנס של כל מנהלי האיזורים של שירות התעסוקה ואני מחייב את כל המנהלים לקיים ירידי תעסוקה.
שלמה בניזרי: הסמנכ"לים אצלי במשרד עושים ירידי תעסוקה בכל מקום בארץ, כדי למצות את פוטנציאל כוח העבודה המקומי.
שלמה בניזרי: ב"ערב חדש" שהיה שלשום ישב אדם שלכלך באופן חופשי את העובדה שאנחנו עושים השלמות השכלה, הכשרה מקצועית וכו'.
שלמה בניזרי: הוא אמר שהוא מוכן לעבוד בכל עבודה.
שלמה בניזרי: תוך כדי הדברים הדובר שלי שלח תגובה ואמר לו שיבוא אלינו ושאנחנו מוכנים לסדר לו עבודה.
שלמה בניזרי: האם אתם חושבים שאתמול הוא הגיע אלינו?
שלמה בניזרי: ואנחנו היינו אלה שיצרנו איתו קשר.
שלמה בניזרי: קבענו איתו, הכנו את האנשים, הכנו לו מקומות עבודה.
שלמה בניזרי: אבל הבן-אדם לא הגיע.
שלמה בניזרי: לצערי הרב, יש הרבה אנשים שרק מדברים ואינם רוצים לעבוד.
שלמה בניזרי: אתמול פרסמנו ברדיו הודעה האומרת שמי שרוצה עבודה שיפנה למשרד העבודה.
שלמה בניזרי: אכן, קיבלנו המון פניות.
שלמה בניזרי: אני אדאג לסדר לכל האנשים האלה השמה מקצועית בכל מקום.
שלמה בניזרי: נכון, אי-אפשר לתת לכל אחד את המקצוע שהוא רוצה.
שלמה בניזרי: אנשים יצטרכו לעבוד במקומות אחרים.
שלמה בניזרי: אם בני אדם רוצים באמת להביא פרנסה הביתה הם יצטרכו לעבוד גם במקומות אחרים.
שלמה בניזרי: אני מודיע פה חד-משמעית שרוב האזרחים במדינת ישראל שירצו היום לעבוד, אני אחראי לכך שיהיה להם מקום עבודה.
שלמה בניזרי: אבל מה?
שלמה בניזרי: אני לא מתחייב לסוג העבודה.
שלמה בניזרי: אם כל אחד יגיד לי עכשיו: תשמע, זה לא מתאים לי, זה לא נראה לי – אני מצטער מאד, אנחנו מוגבלים.
שלמה בניזרי: בד בבד אנחנו רוצים לצמצם את מספר העובדים הזרים ולהכניס לעבודה כמה שיותר עובדים ישראלים.
שלמה בניזרי: אני נתתי הוראה לשירות התעסוקה.
שלמה בניזרי: והביקורת שהיתה פה נכונה.
שלמה בניזרי: בשירות התעסוקה משחררים יותר מדי מהר את ההדק ונותנים דמי אבטלה, במקום לפעול לכך שהאנשים הללו ייכנסו למקומות העבודה.
שלמה בניזרי: ההוראות שלי בנושא הזה הן חד-משמעיות.
שלמה בניזרי: יש לי תכנית רחבה.
שלמה בניזרי: היום כל קבלן בניין שרוצה לקבל עובדים זרים צריך קודם לבדוק את הפוטנציאל המקומי.
שלמה בניזרי: הוא צריך קודם כל לבדוק אם יש עובדים ישראלים והוא צריך לתת להם את התנאים הטובים ולא משכורת רעב.
שלמה בניזרי: אם לא מצליחים למצות את הפוטנציאל המקומי – רק אז אתן לו אפשרות להעסיק עובדים זרים.
שלמה בניזרי: תשמעו, לעשות "הוקוס פוקוס" בחמישה חודשים אני לא יכול.
שלמה בניזרי: אבל לפחות את הרצינות, את הכוונות ואת הפעולות שאנחנו עושים ביום-יום – את זה כולם רואים.
דוד לוי: אדוני השר, הטענה היא לא אליך אישית.
דוד לוי: הבעיה הקיימת היא בבחינת אסון מתרחב.
דוד לוי: כאן צריכה להיות מדיניות של הממשלה וצריך להעמיד לרשותך את הכלים ליצירת מקומות עבודה.
דוד לוי: אני מציע לך כחבר ותיק: אל תיקח את העניין הזה בצורה שבה אתה לוקח אותו עכשיו, כאילו שהכל מוטל עליך.
דוד לוי: אז אתה תהפוך לכתובת של הסובלים והממשלה תמצא עצמה פטורה מהעניין.
דוד לוי: יש בממשלה מי שיעשה.
שלמה בניזרי: אני באתי מאותן שכבות של סובלים ולא איכפת לי לקחת את העניין על עצמי.
דוד לוי: אמרתי לך שזה לא עניין אישי.
שלמה בניזרי: אמרת לי: אל תיקח זאת על עצמך.
שלמה בניזרי: אני מוכן לקחת את העניין על עצמי.
שלמה בניזרי: באתי מאותם מקומות.
שלמה בניזרי: יש לי היום אח מובטל.
שלמה בניזרי: אני שר העבודה ואחי הוא מובטל ומחפש עבודה.
קריאה: לך יש אח אחד מובטל.
קריאה: לי יש ארבעה מובטלים בבית.
שלמה בניזרי: אני אומר לכם שזו תופעה חברתית.
שלמה בניזרי: זו תופעה שלא פוסחת על הרבה בתים במדינת ישראל.
שלמה בניזרי: אסיים בעוד כמה דקות ואז אשמע אתכם.
שלמה בניזרי: אינני לוקח את כל האחריות על עצמי.
שלמה בניזרי: זה ברור.
שלמה בניזרי: יש משרד האוצר, יש משרד התעשייה והמסחר ויש ממשלה.
שלמה בניזרי: אמרתי שאעשה את מה שבכוחי הדל לעשות.
שלמה בניזרי: אני עושה ופועל.
שלמה בניזרי: אתייחס עתה למפעלי הפלדה.
שלמה בניזרי: מיד כשהתעוררה סוגיית מפעלי הפלדה לא דיברתי אתכם, לא פניתי אליכם ולא באתי לבקר אצלכם.
שלמה בניזרי: אבל זה עדיין לא אומר שלא מטפלים בנושא.
שלמה בניזרי: זה גם לא אומר שאם אתה בא לבקר זה אומר שהישועה באה.
שלמה בניזרי: אני כינסתי אצלי מיד את אנשי שירות התעסוקה, את אנשי ההכשרה המקצועית ואת אנשי המוסד לביטוח לאומי.
שלמה בניזרי: זה נעשה בערך לפני כשבועיים, או משהו כזה.
שלמה בניזרי: ישבנו ואמרתי להם: רבותיי, לא דיברתי עם אנשי קריית הפלדה, אבל אני רוצה שיימצא עכשיו מענה לעניין.
שלמה בניזרי: מדברים על כ-230 עובדים ואני רוצה לראות מה המענה שאנחנו נותנים עבור אותם עובדים.
שלמה בניזרי: זו עיר אחת, זה מקום מרוכז.
שלמה בניזרי: פיטורין יש בכל הארץ ואבטלה יש בכל הארץ.
שלמה בניזרי: אבל פה מדובר באבטלה בריכוז כל-כך גבוה.
שלמה בניזרי: לכן, אמרתי שאני רוצה לשמוע אם יש לנו איזה פתרונות שאנחנו יכולים לתת.
שלמה בניזרי: האנשים אצלי ישבו והכינו תכנית מסודרת ביותר.
שלמה בניזרי: אחרי שסיימנו להכין את התכנית התקשרתי – ונדמה לי שזה היה ביום רביעי – לחנניה.
שלמה בניזרי: התקשרתי ואמרתי: חנניה, תשמע, יש לי תכנית.
שלמה בניזרי: לא נכנסנו לפירוט, אלא אמרתי לך דברים כלליים.
שלמה בניזרי: אמרתי לך: אני רוצה להיפגש איתך, תבוא אליי אפילו היום אם אתה יכול.
שלמה בניזרי: אמרת לי: היום אני לא יכול, אולי מחר.
מר חנניה: אתה אמרת לי שבמשפחה שלך - - -
שלמה בניזרי: לא נכון, סליחה, אל תסלף את הדברים שלי.
שלמה בניזרי: קבעת איתי ואמרת לי שאתה לא יכול להיפגש מחר.
שלמה בניזרי: אמרת לי שביום שישי תיתן לי תשובה.
שלמה בניזרי: ביום שישי התקשרתי ולא נתת תשובה.
שלמה בניזרי: חיכיתי לך.
שלמה בניזרי: גם אני בן-אדם.
שלמה בניזרי: יצאתי בסך הכל לשלושה ימי חופש בצפון, מיום שלישי ועד יום חמישי.
שלמה בניזרי: התקשרנו אליך לאחר מכן.
שלמה בניזרי: אמרת שאתה לא יכול לבוא בגלל שאתם ביניכם, הוועדים, יושבים עם כל עובד ועובד כדי למצוא לו את הסידור שלו.
שלמה בניזרי: לפני שיצאתי לחופשה התקשרתי ואמרתי שאנחנו רוצים להיפגש אתכם, ואם לא אני אז המנכ"ל והבכירים אצלי במשרד, שהם לא פחותים ממני.
שלמה בניזרי: עם כל הכבוד לך, עד לרגע זה לא קיבלנו טלפון אחד ממך.
קריאה מהקהל: - - -
שלמה בניזרי: מאיפה אתה יודע שזו התכנית?
שלמה בניזרי: סליחה, זו הגישה.
קריאה מהקהל: אמרו לי.
קריאה מהקהל: אני יודע.
שלמה בניזרי: לא אמרו לך כלום.
שלמה בניזרי: לא נכון.
מרדכי משעני: השר אביטל הודיע בכנסת שהמפעל לא ייסגר.
מרדכי משעני: תן לי תשובה על זה.
שלמה בניזרי: לא ידוע לי על החלטה כזאת שהמפעל לא ייסגר.
שלמה בניזרי: ההודעה שאני העברתי היא המסמך הזה, לכבוד ראש הממשלה.
שלמה בניזרי: במסמך הזה כתובה התכנית שלי למתן פתרונות למפעל הפלדה, אחרי שהעובדים פוטרו.
שלמה בניזרי: דיברו על הסבת המפעל לכל מיני צורות, אבל לא אני דיברתי על כך.
שלמה בניזרי: אני הייתי במשא ומתן עם השרה לגבי האפשרות להשאיר אולי את המפעל, אבל לדאוג שמשרד הביטחון יעביר אליהם את הפלדה או משהו כזה.
שלמה בניזרי: אבל לא מעבר לכך.
שלמה בניזרי: אני הצעתי פתרונות.
שלמה בניזרי: רציתם עבודה.
שלמה בניזרי: זה לא היה בידי לא לסגור את המפעל.
שלמה בניזרי: אבל אמרתי: אנשים מובטלים רוצים לעבוד.
שלמה בניזרי: נתתי הוראה והנחייה לשירות התעסוקה.
שלמה בניזרי: יושב פה ממלא מקום מנכ"ל שירות התעסוקה, מר נזרי, שהוא גם חיפאי.
שלמה בניזרי: אמרתי לו: אני מבקש ממך, כל מפוטרי עכו שמגיעים לשירות התעסוקה הם בראש סדר העדיפויות, כי חלק מהאנשים הם בגיל מבוגר ויהיה קשה להם למצוא עבודה.
שלמה בניזרי: לכן, אמרתי לו: שים אותם בראש סדר העדיפות.
שלמה בניזרי: כך היה.
שלמה בניזרי: דבר נוסף – דובר על שדרוג מקצועי של עובדים להגברת סיכויי ההיקלטות בעבודה.
שלמה בניזרי: אחר-כך דיברנו גם על הסבה מקצועית למקצועות קרובים במיוחד ולהחלפת עובדים זרים בשיתוף המפעלים.
שלמה בניזרי: דובר על ייעוץ וקורסי יזמות עסקית לפתיחת עסקים קטנים על חשבון הפיצויים המגיעים למפוטרים.
שלמה בניזרי: כן דובר על השלמת השכלה.
קריאה מהקהל: יציעו להם פיצויים והם יחסלו את הפיצויים.
שלמה בניזרי: אני רק הצעתי הצעות.
שלמה בניזרי: דיברתי על ייעוץ למי שירצה.
שלמה בניזרי: אם אדם קיבל פיצויים, במקום שהוא יילך להשתולל עם הכסף ויעשה מה שהוא רוצה, אנחנו מוכנים לתת לו ייעוץ וקורסים של יזמות עסקית אם הוא רוצה בכך.
שלמה בניזרי: אני כפיתי זאת?
שלמה בניזרי: דיברנו על עוד פתרונות לחסרי מקצוע.
שלמה בניזרי: בדרך כלל, חלק מהאנשים הם חסרי מקצוע ולכן דיברנו על השלמת השכלה ברמה בסיסית המאפשרת כניסה להכשרה מקצועית.
שלמה בניזרי: דיברנו על הכשרה מקצועית על-פי צרכי כוח האדם הצפויים באיזור במגוון מסלולים, לרבות הכשרה במפעלים.
שלמה בניזרי: חלק גדול מהאנשים בוודאי יקבלו את דמי האבטלה.
שלמה בניזרי: כלומר, אני נתתי הנחייה להכניס אתכם בסדר העדיפויות.
שלמה בניזרי: לשם כך גייסתי משאבים מתוך המשרד בהיקף של עשרות מיליונים של שקלים.
שלמה בניזרי: אבל עד לרגע זה – וזה הדבר המוזר – כלום לא קרה.
שלמה בניזרי: שומעים רעשים ואני מחכה עד לרגע זה.
שלמה בניזרי: אני שומע פה ביקורת מכל הכיוונים, אני מכין תכנית, אני מתקשר ולא מחכה לטלפון, אני מתקשר ומזמין את האנשים, אבל הם לא באים אליי.
שלמה בניזרי: אחר-כך עוד באים בטענות.
שלמה בניזרי: כשמדובר בסגירת המפעל – אני לא הכתובת לכך.
שלמה בניזרי: הכתובת היא שרת המסחר והתעשייה או ראש הממשלה.
שלמה בניזרי: אין בכוחי למנוע סגירת מפעל.
שלמה בניזרי: אבל פתרונות מצד שר העבודה והרווחה קיבלתם.
שלמה בניזרי: אם אתם רוצים לקבל את התכנית – בואו אליי, אני מוכן להיפגש אתכם עוד היום ונשב ונדבר.
שלמה בניזרי: אלה ההצעות שלי.
דוד טל: רשות הדיבור לראש העיר.
שמריהו בירן: אדוני השר, אדוני היושב-ראש, עכו מדממת למוות.
שמריהו בירן: ראה את הרשימה: צינורות המזרח התיכון, ברבור, רמי קרמיקה, בתי גלרון.
שמריהו בירן: קרית הפלדה זה היהלום שבכתר שנשא את עכו על כתפיו במשך שנים.
שמריהו בירן: זה מפעל שהיו בו 1,500 עובדים בעבר.
שמריהו בירן: גם המפעל הזה התחסל.
שמריהו בירן: מפעל פרוטרום עומד ומקרטע.
שמריהו בירן: טמבור יפטר בשבוע הבא 60 עובדים.
שמריהו בירן: טמבור.
שמריהו בירן: עכו מדממת למוות.
שמריהו בירן: אותי לימדו שהמשוואה של חוסן מדיני – ואת זה מלמדים בפו"ם – היא שחוסן מדיני שווה עוצמה צבאית, לכידות חברתית וחוזק כלכלי.
שמריהו בירן: על איזו לכידות חברתית אנחנו מדברים פה?
שמריהו בירן: וזה ביטחון, זה לא רק ביטחון כלכלי, זה לא רק ביטחון חברתי, זה ביטחון, זה עוצמה של מדינה.
שמריהו בירן: עכו היא משל לכל מה שמתרחש.
שמריהו בירן: אולם בעכו זה תמיד יותר חריף ותמיד מקדים את כולם, לצערי, כי מלכתחילה מדובר בעיר חלשה.
שמריהו בירן: לכן, אין בה שומן.
שמריהו בירן: אין בה אפשרות של משחק.
שמריהו בירן: כשיש מכה כולם מרגישים בה.
שמריהו בירן: גם העירייה תתמוטט.
שמריהו בירן: ממי היא תגבה ארנונה?
שמריהו בירן: ממי?
שמריהו בירן: כל המפעלים הגדולים התמוטטו.
שמריהו בירן: מה נשאר בעכו?
שמריהו בירן: עכשיו יגיע תורנו לפטר עובדי עירייה, כי לא נעמוד בתשלומים.
שמריהו בירן: אנא, אני לא צועק, אני מתחנן, בואו תהיו איתי יום אחד.
שמריהו בירן: יום אחד בשבוע אני מקבל קהל, ביום שלישי.
שמריהו בירן: נכנס אליי ללשכה, בהן צדק, אדם, הר אדם, מפוטר של בתי גלרון.
שמריהו בירן: הוא החזיק בשתי הידיים תאומות שצריכות להיכנס לכיתה א'.
שמריהו בירן: יש לו שישה ילדים והאחרונות תאומות.
שמריהו בירן: הוא הראה לי מה הוא צריך לקנות להן לקראת פתיחת שנת הלימודים.
שמריהו בירן: אדוני, 2,100 שקל.
שמריהו בירן: והוא אומר: אני לא יכול, די, אין לי, גם מהפה שלי הוצאתי את הבשר, שבועות אני לא אוכל בשר, אבל לא אשלח אותן לבית הספר ללא ספרים.
שמריהו בירן: והוא בכה.
שמריהו בירן: כל מה שהיה לי לומר לו זה לבכות איתו ביחד, בהן צדק.
שמריהו בירן: אתם משאירים את הבעיה לעירייה, שעומדת בחזית הראשונה.
שמריהו בירן: אין לנו מה לומר לאנשים.
שמריהו בירן: כבוד השר, אני מוכן לכל דבר.
שמריהו בירן: תזמינו אותי בלילה, תזמינו אותי בבוקר, אבוא בריצה.
שמריהו בירן: תנו לנו כלים להתמודד עם האנשים האלה.
שמריהו בירן: זה לא אחד ולא שניים.
דוד טל: מר שמואלי, בבקשה.
שמואלי: אדוני היושב-ראש, ואני מרשה לעצמי לומר לך חברי וידידי.
שמואלי: ישבנו כמה שנים יחד סביב אותו שולחן.
שמואלי: כבוד השר, אני מבקש סליחה מראש אם תשמע ממני קצת כעס מתוך הלב, אבל זה מתוך כאב וזה בטח לא באופן אישי.
שמואלי: אני רוצה להתחיל דווקא עם העניין: איפה החוצפנים האלה שלא הגיעו הנה, כשכינסת את הוועדה הזאת?
שמואלי: כי הם פשוט חוצפנים.
שמואלי: אני יודע שיש פה רשמקול ויש פה הקלטה.
שמואלי: אבל לא יכולה להיות חוצפה גדולה מזו מאשר לשלוח לפה כמה פקידים על-ידי שר האוצר, כאשר עד היום הוא עוד לא קיבל אף נציג מקרית הפלדה.
דוד טל: שר האוצר לא נמצא בארץ.
קריאה מהקהל: וכשהוא היה בארץ הוא קיבל אותנו?
דוד טל: כרגע, כעובדה, הוא לא בארץ.
שמואלי: על זה אני רוצה לדבר אותך.
דוד טל: רבותיי, כשצריך לבקר את השרים אני מבקר.
דוד טל: במקרה הזה אני רוצה לציין עובדה.
שמואלי: במקרה הזה שר האוצר הזה הניף לפני הבחירות את הדגל החברתי.
שמואלי: הוא בא מהשכונות.
שמואלי: הוא בא מהדרום.
שמואלי: אני אומר לך, דוד טל, ואתה מכיר אותי כמה ימים, זה לא שהוא לא קיבל אותנו.
שמואלי: הוא הזמין לנו משטרה.
שמואלי: התפרצנו למשרד שלו עם המשטרה והוא גם לא קיבל אותנו עד היום.
שמואלי: אני לא יכול לומר את אותו דבר על שרת התעשייה והמסחר.
שמואלי: היא לפחות קיבלה אותנו.
שמואלי: היא עוד לא פתרה את הבעיה, אבל היא קיבלה אותנו.
שמואלי: אבל תראה את שיא החוצפה.
שמואלי: יושב-ראש ההסתדרות, עמיר פרץ, סיפר על כמה מפעלים שהוא עזר להם.
שמואלי: בשטח השיפוט שלי יש עוד כמה מפעלים שהוא עזר להם, שהוא לא הזכיר אותם.
שמואלי: היית בסיור האחרון במפעל טפן טכנולוגיה; הלחמות טפן.
שמואלי: יש שם 120 עובדים.
שמואלי: אם לא היית נותן להם את ה-700,000 שקל הם היו סגורים.
שמואלי: גם הם היו סגורים.
שמואלי: לא ממשלה ולא שום דבר.
שמואלי: אני יכול לתת עוד דוגמאות.
שמואלי: אבל לא לזה באנו.
שמואלי: באנו בגלל קריית הפלדה, באנו בגלל איזור התעשייה בעכו.
שמואלי: נמצא פה גם ועד העובדים של טמבור.
שמואלי: הם יושבים בשקט.
שמואלי: הם עוד ילדים טובים.
שמואלי: למה הם עכשיו ילדים טובים?
שמואלי: כי הם עוד לא קיבלו את המכתבים.
שמואלי: בשבוע הבא הם יקבלו את המכתבים, אז ה"סוויטש" יסתובב להם והם יבינו שהם צריכים לדלת ההיא, שדיברת עליה כל-כך הרבה, ללשכת התעסוקה.
שמואלי: אז גם הם יתחילו להשתגע, כי זה מה שקורה לבן-אדם באופן טבעי.
שמואלי: אותו סיפור שסיפר פה ראש העיר קורה למובטלים כשהם מגיעים לשירות התעסוקה.
שמואלי: למה אני כועס?
שמואלי: אני כועס כי גם אליך כתבתי, אדוני השר.
שמואלי: גם אליך פניתי בעניין קריית הפלדה.
שמואלי: הפעם הראשונה ששמעתי מהמשרד שלך – ויכולנו להציל את קריית הפלדה לעוד שישה חודשי עבודה – היתה מאוחרת מאד.
שמואלי: יושב פה למעלה נאמן, נציג של קריית הפלדה.
שמואלי: הרי כל הנושא לווה כמעט שנתיים על-ידי בית המשפט המחוזי בחיפה.
שמואלי: אם היית נענה רק לבקשה שלי לתת חל"ת בתוך המפעל במקום בשירות התעסוקה, שזה מה שאתה רוצה לתת היום, אזי האנשים האלה היו עובדים עוד שישה חודשים.
שמואלי: עוד שישה חודשים המפעל הזה היה עובד ואז אלוהים אולי היה עוזר.
שמואלי: עמיר פרץ הבטיח מיליון דולר כסיוע למפעל.
שמואלי: אבל אף אחד מהמשרד שלך אפילו לא ענה למכתבים שלי, לפניות שלי, לבקשות שלי, להתחננויות שלי.
שמואלי: קיבלתי שתי תשובות משתי עוזרות.
שמואלי: עוזרת אחת שלך העבירה פנייה שלי לעוזרת השנייה של סמנכ"ל מסויים.
שמואלי: אלה שתי התשובות שקיבלתי.
שמואלי: לכן, אני אומר שאת ששת החודשים האלה, שאתה רוצה לתת עכשיו, ביקשנו בזמנו.
שמואלי: אמרנו זאת, זעקנו וצעקנו.
שמואלי: את ששת החודשים האלה אתם תשלמו להם אם תרצו ואם לא תרצו, על-פי חוק.
שמואלי: וזה במקום לתת לאנשים האלה עוד ששה חודשים של תקווה במפעל.
שמואלי: אולי היה נולד בינתיים משהו, כי יש קונים, יש אנשים שרוצים לקנות את המפעל הזה, יש חברות שרוצות לקנות את המפעל הזה.
שמואלי: רוצים לרכוש אותו, אבל רוצים טיפה סיוע ועזרה.
שמואלי: מה קורה היום?
שמואלי: לקראת סוף הדרך של מפעל קריית הפלדה מזמין ראש ההסתדרות שני מנכ"לים, מנכ"ל התמ"ס ומנכ"ל המשרד לאיכות הסביבה, שבהם תלוייה השאלה אם תיפתח קריית הפלדה, או לא, אם הרוכשים ייקנו את המפעל או לא.
שמואלי: המפעל עובד, המפעל מופעל בהתחייבות להעסיק קודם כל 100 עובדים מהמפוטרים, בנוסף לעובדים חדשים שיתקבלו.
שמואלי: אבל קודם כל צריך להעסיק 100 עובדים מהמפוטרים.
שמואלי: אדוני היושב-ראש, מי לא נתן עדיין תשובה נכון לרגע זה?
שמואלי: המנכ"ל.
שמואלי: לא השר, לא צחי הנגבי.
שמואלי: צחי הנגבי מתעסק רק בעניין ביטחוני, בירושלים, ביש"ע.
שמואלי: בכלל, מי יכול לדבר איתו?
שמואלי: אבל גם המנכ"ל שלו עוד לא נתן תשובה ואי-אפשר לקבל החלטה סופית אם תתקיים היום הישיבה, או לא, בקשר להצלת קריית הפלדה.
שמואלי: וכל זה בגלל שהמנכ"ל מהמשרד לאיכות הסביבה, שאני אפילו עוד לא יודע איך הוא נראה, לא נתן תשובה.
שמואלי: החוצפן הזה עוד לא מצא זמן לתת לנו תשובה האומרת שבשעה שבע הוא מוכן לבוא לפגישה.
שמואלי: מנכ"ל משרד התמ"ס נתן תשובה ואמר: אני בא בכל רגע ובכל שעה.
שמואלי: יושב-ראש ההסתדרות הזיז הכל, שם מיליון דולר ואמר: הנה, מיליון דולר.
שמואלי: דוד טל, אנחנו חברים.
שמואלי: אני מוכרח לומר לך איזה משפט, שאני חושב שדוד לוי אמר אותו בצורה הכי נכונה.
שמואלי: איזה שיניים יש לוועדה הזאת?
שמואלי: הבאתם אותנו לפה.
שמואלי: הבאתם אותי מנהריה.
שמואלי: הבאתם את כל החברה' שלי מעכו.
שמואלי: נמצא פה ראש עיריית עכו וסגן ראש עיריית עכו.
דוד טל: יש לנו שיניים, אבל אולי הן לא מספיק חדות.
דוד טל: נעצנו אותן בנושא ייבוא תורכים וכו'.
דוד טל: זה עזר לתעשייה.
דוד טל: נעצנו אותן גם בנושא חיילים משוחררים שייכנסו לתעשייה.
דוד טל: עובדה שזה כן עוזר.
דוד טל: אני מקווה שתעזור לי לחדד את השיניים כדי שננעץ אותן במקום הנכון הפעם.
שמואלי: אני מקווה מאד.
שמואלי: אני אומר לך פה משפט שאני מבקש ממך למסור אותו למנכ"ל המשרד לאיכות הסביבה וגם לשר, כי לנו הם לא עונים.
שמואלי: דוד טל, אתה מכיר אותי מספיק טוב.
שמואלי: אני מבטיח לו שאם הוא לא יבוא היום לישיבה, ההפגנה הבאה, כמו שאנחנו יודעים לעשות, תהיה מול הבית שלו ושל השר לאיכות הסביבה, ומול המשרדים שלו.
שמואלי: שלא יחשבו האנשים האלה שאחרי שהם נבחרו הם לא מדברים עם ציבור העובדים.
שמואלי: אני רוצה להציע לכבוד השר הצעה, וזאת בנוסף ל-14 הסעיפים ששמת בתכנית שלך.
שמואלי: אני הפשוט, שמתנהג כפי שמתנהג, אני מרשה לעצמי לומר ששני פרוייקטים של הממשלה יכולים להציל את איזור התעשייה עכו והגליל המערבי.
שמואלי: לא מדובר על עשרה פרוייקטים.
שמואלי: עשרה פרוייקטים לא תעשו גם כך, אבל שניים תיקחו על עצמכם.
שמואלי: אם הייתם עושים רק חצי ממה שההסתדרות עושה הדברים היו נראו אחרת.
שמואלי: אני יכול לתת לך רשימה.
שמואלי: לכו תראו את המפעלים שסייעו להם.
שמואלי: אם הממשלה היתה עושה 10% ממה שההסתדרות עושה, היינו נראים אחרת.
שמואלי: הייתם יכולים לסייע למפעלים האלה הזה ביחד עם ההסתדרות בכסף, ואם כך הייתם עושים היינו נראים אחרת.
שמואלי: קחו לעצמכם שני פרוייקטים לאומיים שאתם מתעסקים בהם היום.
שמואלי: הרי גם כך מים אין במדינה הזאת.
שמואלי: אני מציע לשר שני פרוייקטים.
שמואלי: אולי הוא יעלה אותם.
שמואלי: הוא שר.
שמואלי: יש לו 17 מנדטים.
שמואלי: זה לא השר אביטל שיש לו מנדט אחד.
שמואלי: הוא יכול רק לקשקש.
שמואלי: מה הוא יכול לעשות?
שמואלי: לש"ס יש 17 מנדטים, יש לה כמה שרים.
שמואלי: אני מציע שני פרוייקטים.
שמואלי: כולכם הייתם אצלנו בביקור בקריית הפלדה לפני שנה וחצי.
שמואלי: אין מים במדינה.
שמואלי: שימו רק מתקן להתפלת מי ים במקום.
שמואלי: כל האיזור התעשייה הזה שוכן על חוף הים.
שמואלי: המים נמצאים.
שמואלי: השטח ריק.
שמואלי: כל המפעלים שם נסגרו.
שמואלי: יש לכם מאות דונמים של אדמה.
שמואלי: במקום להקים מפעל להתפלת מים במקום אחר במרכז אחר, תקימו אותו באיזור כזה, בגליל.
שמואלי: לבית שאן פרוייקט כזה לא יעזור, כי אין להם ים.
שמואלי: גם לקצרין זה לא יעזור.
שמואלי: יש פרוייקט שני שנמצא בשלהי משא ומתן מתקדם מאד עם חברת החשמל.
שמואלי: תנו דחיפה.
שמואלי: מדובר על העברת מחסן חברת החשמל ממרכז חיפה.
שמואלי: המרכז הלוגיסטי של חברת החשמל נותן 500 מקומות עבודה.
שמואלי: אדם בן 50, עם עשרה ילדים, לא ילמד שום דבר.
שמואלי: הוא כבר לא ישלים בגרות.
שמואלי: לא יעזור לך כלום.
שמואלי: הוא ילמד עוד גמרא, הוא יילך לבית הכנסת, יש לו בית כנסת משלו בעכו, אבל להשלים בגרות הוא לא ישלים.
שמואלי: אבל אם תעשה לו הסבה למקום עבודה שהוא יידע שהוא יכול לעבוד באיזשהו מרכז לוגיסטי כזה – יכול להיות שתציל אותו.
שמואלי: בזה תשקיעו את האנרגיה.
דוד טל: עו"ד אמיר פוקס, מהמוקד לזכויות מובטלים, בבקשה.
אמיר פוקס: האמת היא שדיברו פה אנשים בעלי ניסיון בתחום העבודה ומקומות עבודה.
אמיר פוקס: לא ארחיב על כך את הדיבור.
אמיר פוקס: אני מדבר על שלב אחרי.
אמיר פוקס: אנחנו מדברים פה על 186,000 אנשים.
אמיר פוקס: אלה הנתונים הפורמליים של לשכות התעסוקה.
אמיר פוקס: אני נוטה יותר לעמדה שהעלה פרופ' זוסמן מבנק ישראל, שהמספרים מתקרבים ל-450,000 איש.
אמיר פוקס: חבר הכנסת דוד לוי אמר שהוא לא מבין איך הממשלה לא מוציאה תכנית.
אמיר פוקס: אני מתחיל לחשוש דווקא מהתכניות שהממשלה כן מציעה, ובראשה משרד העבודה והרווחה.
אמיר פוקס: ראיתי את תכנית 14 הנקודות.
אמיר פוקס: שר העבודה והרווחה הזכיר 11 מתוכן.
אמיר פוקס: 3 נקודות מהתכנית לא הוזכרו.
קריאה מהקהל: זה מקוצר זמן.
אמיר פוקס: נושא אחד הוא הנושא של התנדבות כפוייה.
אמיר פוקס: מסתבר שהשר בניזרי הוא מחדש השפה העברית.
אמיר פוקס: יש התנדבות כפוייה, או חובת התנדבות.
אמיר פוקס: אנחנו הצענו כבר לפני שנתיים להקים לשכות להתנדבות בשירות התעסוקה.
אמיר פוקס: הצענו להקים מוקדי התנדבות בשירות התעסוקה, כדי שאדם יוכל לבוא ולהגיד: יש לי זמן חופשי, אני רוצה לעבוד עם ילדים, עם קשישים, עם אנשים עם מוגבלויות.
אמיר פוקס: את זה לא קיבלו.
אמיר פוקס: אבל מתי כן מקבלים את זה?
אמיר פוקס: כשיש עוד בסיס דרך זה לשלול דמי אבטלה.
אמיר פוקס: עכשיו ירשמו לא רק סרבנות מטעם המעביד, אלא ירשמו סרבנות אצל האדם ואיפה שהוא צריך להתנדב.
אמיר פוקס: אם הוא לא ירצה להתנדב – גם שם ירשמו לו סרבנות.
אמיר פוקס: הוא יגיע לבית חולים כדי להתנדב, או כהצעת השר בניזרי למקום עבודה בקניון, יגידו שלא מרוצים ממנו וכשהוא יחזור לשירות התעסוקה יגידו: אהה, לא מרוצים ממך, אתה בטח סרבן.
אמיר פוקס: וירשמו לו גם שם סרבנות.
אמיר פוקס: בנוסף לזה – יחידות פיקוח.
אמיר פוקס: אנחנו, בארגונים החברתיים שאתם משמיצים אותם כל-כך הרבה, צריכים להקים פורום לאכיפת שכר מינימום, לא להעלאת שכר מינימום אלא לאכיפת שכר מינימום.
אמיר פוקס: לזה התשובה הקבועה היא שאין תקציב.
אמיר פוקס: אבל מה?
אמיר פוקס: להקים יחידות פיקוח ולבלוש אחרי מובטלים – פתאום לזה יש תקציב.
אמיר פוקס: הדבר הכי פשוט בעולם הוא ללכת למעסיקים ולבדוק תלושי שכר.
אמיר פוקס: לזה אין תקציב.
אמיר פוקס: אבל להתחיל לצלם אנשים עם מצלמות וידיאו – לזה פתאום יש תקציב.
אמיר פוקס: שמעתי את שר העבודה והרווחה לתדהמתי, והאמת היא שגם הכתבת של גלי צה"ל שעשתה את הכתבה אמרה שהיא היתה מאד מופתעת בשידור.
אמיר פוקס: הוא אמר שהוא מסכים לדרישה של משרד האוצר להורדת דמי האבטלה.
אמיר פוקס: חברים יקרים, ב-10 השנים האחרונות זה כל מה שאתם עושים.
אמיר פוקס: ב-10 השנים האחרונות יש קיצוץ עקבי בזכויות מובטלים.
אמיר פוקס: כל הכבוד, הצלחתם בחיים, הגענו למספר המובטלים הגבוה ביותר בתולדות מדינת ישראל.
אמיר פוקס: כנראה שזה לא עובד.
אמיר פוקס: מישהו צריך להתעורר.
אמיר פוקס: נושא אחרון הוא נושא הפרטת שירות התעסוקה.
אמיר פוקס: משרד האוצר ומשרד העבודה והרווחה הולכים ומייבשים את שירות התעסוקה.
אמיר פוקס: היום בממוצע כלל ארצי פקיד מטפל ב-150 אנשים ביום וזאת במשך זמן של 4 שעות, שבהן מתקבל הקהל.
אמיר פוקס: אנחנו מדברים על דקה למובטל.
אמיר פוקס: אתם מייבשים את שירות התעסוקה ואחרי זה אומרים: הוא לא עובד.
אמיר פוקס: אז באות חברות כוח האדם.
אמיר פוקס: תודה רבה.
דוד טל: השר רוצה להגיד משפט אחד לתגובה.
דוד טל: לאחר מכן נשמע את מר חיים מלול.
שלמה בניזרי: אחרי שנאמר פה רצף של דברים לא נכונים אני רוצה להגיב בקיצור.
שלמה בניזרי: אתה אמרת שיש לנו תקציב מיוחד לאכיפה.